กำชับโครงการชลประทานทั่วประเทศ เตรียมวางแผนบริหารจัดการน้ำช่วงฤดูฝนที่จะถึงนี้อย่างรอบคอบ
นาย ทวีศักดิ์ ธนเดโชพล รองอธิบดีกรมชลประทาน เปิดเผยหลังเป็นประธานการประชุมคณะอนุกรรมการติดตามและวิเคราะห์แนวโน้มสถานการณ์น้ำ ว่า ปัจจุบัน (27 มี.ค. 66) อ่างเก็บน้ำขนาดใหญ่และขนาดกลางทั่วประเทศ มีปริมาณน้ำรวมกันประมาณ 49,308 ล้าน ลบ.ม. คิดเป็นร้อยละ 65 ของความจุอ่างฯรวมกัน ในขณะที่มีการใช้น้ำทั้งประเทศไปแล้วกว่า 20,151 ล้าน ลบ.ม. คิดเป็นร้อยละ 73 ของแผนฯ สำหรับการเพาะปลูกข้าวนาปรังทั้งประเทศ มีการเพาะปลูกไปแล้ว 9.96 ล้านไร่ คิดเป็นร้อยละ 96 ของแผนฯ เฉพาะลุ่มน้ำเจ้าพระยามีการเพาะปลูกไปแล้วกว่า 6 ล้านไร่ และจากการคาดการณ์ของกรมอุตุนิยมวิทยาแจ้งว่าปริมาณฝนในปีนี้จะต่ำกว่าค่าเฉลี่ย กรมชลประทานได้เน้นย้ำให้โครงการชลประทานทั่วประเทศติดตามสภาพอากาศและแนวโน้มปริมาณฝนอย่างใกล้ชิด เพื่อเตรียมการวางแผนบริหารจัดการน้ำช่วงฤดูฝนที่จะถึง โดยให้ทุกโครงการดำเนินการสำรวจความพร้อมของอาคารระบายน้ำ ความมั่นคงของเขื่อน และอ่างเก็บน้ำต่างๆเพื่อใช้ในการกักเก็บน้ำเพื่อรองรับสถานการณ์ในอนาคต นอกจากนี้ยังขอความร่วมมือประชาชนให้ปฏิบัติตาม 10 มาตรการรับมือหน้าแล้ง ที่กองอำนวยการน้ำแห่งชาติ กำหนดอย่างเคร่งครัด และให้หน่วยงานในพื้นที่บริหารจัดการน้ำอย่างประณีต ให้เกิดประโยชน์สูงสุด พร้อมทั้งร่วมบูรณาการกับหน่วยงานที่เกี่ยวข้องในการประชาสัมพันธ์ขอความร่วมมือไปยังประชาชนกลุ่มผู้ใช้น้ำ และทุกภาคส่วน ให้ช่วยกันประหยัดน้ำเพื่อให้ปริมาณน้ำที่มีอยู่เพียงพอสำหรับทุกกิจกรรม